過衛真太清宮追懷章聖皇帝遊幸之盛小臣斐然成韵
作者：張耒
朝代：宋

paragraphs: 鳳歷開三葉，中原正偃兵。
端居思道妙，順動展精神。
函谷傳經後，渦陽舊宅新。
龍蟠泉不竭，丹養檜長生。
鸞鶴迎黄屋，烟霞避翠旌。
琳瑯千佩玉，貔虎萬屯營。
邃殿仙容儼，靈庭盛禮行。
書留河上語，碑勒大夫名。
歌罷秋風晚，弓遺藥鼎成。
句陳嚴舊寢，輦道接新耕。
日落重樓影，天寒暮鳥聲。
異時懷往事，千古有餘情。